Deg tallit-agi yelha-d kan d umezgun. Abrid-a mačči kan d asuqqel n tceqqufin akken yella ixeddem deg tallit-nni iɛeddan, yuɣal d awadam, d netta i yetturaren deg tceqqufin-is yerna seg wul, d win ay d axeddim-is. Seg tama-nniḍen yessuli-d yiwet n tnemselt n tira n umezgun, deg-s yesselḥay tarbaɛt-is, da d tira da d asuqqel n yiḍrisen igeraɣlanen, dagi nezmer ad d-nini yeḍfer abrid n umaru Amarikani Benjamin Franklin, tanemsilt-a tesmektayd daɣen ayen yexdem Kateb Yacine mi d-yesker amezgun n taɛrabt deg Lezzayer. Ayen akk d-yettheggi Muḥend Uyeḥya yettwaxdam deg tarbaɛt seg tira d udiwenni alamma d uheggi n wurar n tceqquft, aheggi n ṣṣut d ddikuṛ, atg. Abrid-a i d-yenǧer Muḥya, aṭas i t-iḍefren taggara-a, ladɣa wid I ixedmen yid-s.